b"\n_START_ARTICLE_\nPlaza Rajah Sulayman\n_START_PARAGRAPH_\nAng Plaza Rajah Sulayman, na kilala rin bilang Liwasang Raha Sulayman, ay isang plasa sa Malate, Maynila.  Hinahangganan ito ng Bulebar Roxas sa gawing silangan, Kalye San Andres sa hilaga, at Kalye Remedios sa timog.  Ang plasa ay ang pinakasentro ng Malate dahil ito ay nasa harapan ng Simbahan ng Malate, ang pangunahing simbahan ng distrito._NEWLINE_Noong panahon ng pagsakop ng mga Espanyol, ang plasa ay isang simpleng bakanteng lupain na matatagpuan sa gitnang bahagi mula sa baybayin ng Look ng Maynila at ng Simbahan ng Malate, kung saan ang dulo nito ay isang dalampasigan na nagsilbing sikat na paliguan sa panahong iyon. Subalit sa pagsapit ng panahong Amerikano, ang plasa ay hinati mula dalampasigan dahil sa reklamasyon ng lupang ginawa para sa konstruksiyon ng Bulebar Roxas.  Ang plasa ay muling inayos noong 2002, sa pamumuno ni dating Alkalde Lito Atienza, bilang bahagi ng pagpapaganda ng lugar na ang layunin ay makapaghatak ng mga turista na dumalo roon, kasama rin dito ang paglalagay ng bagong bukal.  May malaking tawirang dumurugtong sa Baywalk, na ipinuna ng ilan dahil naging sanhi ito ng paglala ng trapiko sa kahabaan ng Bulebar Roxas._NEWLINE_Dahil sa pagsasaayos nito noong 2002, ang Plaza Rajah Sulayman ay tinaguriang makabagong sentro ng panggabing buhay (nightlife) sa Malate, na kadalasang inuugnay lamang sa Rotonda ng Remedios sa bandang loob ng distrito, at bilang lover's lane rin ng Maynila.  Kilala rin ang plasa bilang isa sa mga pinakamagandang lugar para mapanood ang paglubog ng araw sa Look ng Maynila. Subalit nang maihalal si Alfredo Lim bilang alkalde ng Maynila noong 2007 at nang ipinasara niya ang lahat ng mga establisimiyento sa kahaban ng Baywalk\xe2\x80\x94kung saan bahagi rin ang plasa\xe2\x80\x94ikinuwestiyon ang reputasyong nito: ayon sa kolumnistang si Ducky Paredes, mas nakasasama raw kaysa sa nakabubuti para sa lungsod ang pagsara ng Baywalk."